“Ootasin muidugi teistsugust otsust, süüdimõistvat otsust,” ütles prokurör Küllike Kask reedel kohtuotsuse kuulutamise järel Hiiu Lehele. “Eks nüüd tuleb väga põhjalikult tutvuda selle otsuse sisuga ja siis otsustada, kas kaevata otsus edasi või mitte.”
Süüdistuses oli Raigo Sahtelile, Urmas Varrisele, OÜle Seller Hulgi süüks arvatud rahapesu toimepanemist grupis ja suures ulatuses, Tanel Malka ja OÜd Faasion süüdistati suures ulatuses grupis toime pandud rahapesule kaasa aitamises. Kohus mõistis kõik süüdistatavad nendes süüdistuses õigeks.
Väljakujunenud kohtupraktika kohaselt on soodustuskelmuse katse alguseks võltsitud dokumentiga toetuse taotluse esitamine, kui esimene petmistegu ning kuritegu on lõpule viidud alles toetuse väljamaksmisega taotlejale.
Kohus tuvastas, et 2013. a oktoobri alguseks (kui süüdistuse kohaselt hakkas OÜ Hiiu Teed kontolt rahapesuga seoses väljapetetud raha liikuma) oli Hillar Kukk valeandmete esitamisega EASilt välja petnud toetust summas 24 019,65 eurot, millest OÜ Hiiu Teed kontole oli jõudnud maksimaalselt 6103,25 eurot.
Süüdistuses leiti, et 15 000 eurost suurema väärtusega tehingutes on olemas reaalne oht rahandus- ja majandussüsteemi normaalsele toimimisele ja seega oli tegemist rahapesuga. Kohus märgib, et ei saa süüdistuse piirest väljuda ja uurida, kas OÜ Hiiu Teed arvele jõudnud 6103,25 euro näilike tehingute abil liigutamine võis reaalselt ohustada majandussüsteemi normaalset toimimist.
Kuna kohtus ei ole tõendamist leidnud süüdistatavate poolt nendele süüdistusaktis süüks arvatud tegude toimepanemine, mõistis kohus kõik süüdistatavad rahapesu süüdistuses õigeks.